钦定古今图书集成/明伦汇编/官常典/第755卷 > 宋天显 于腾云 姚成
## 钦定古今图书集成/明伦汇编/官常典/第755卷 > 宋天显 于腾云 姚成

按《明外史金铉传》：铉同时有宋天显者，松江华亭人，
由国子生官内阁中书舍人，为贼所获，自经死。腾云，
顺天人，为光禄署丞。贼至，语其妻曰：“我朝臣，汝亦命
妇，可污贼耶？”夫妇并服命服，投缳死。成字孝威，馀姚
人。由礼部儒士为北城兵马司副指挥，城陷，自缢死。